У снежні мінулага года ў Нясвіжскай цэнтральнай раённай бібліятэцы імя Паўлюка Пранузы адбылася прэзентацыя календара “Ідыліі”, прысвечанага творчасці нашага земляка, мастака Хведара (па пашпарту — Фёдара) Вініцкага, які нарадзіўся і жыў у вёсцы Малева Нясвіжскага раёна. Гэта чатырнаццаты каляндар з серыі “Маляўнічая Бацькаўшчына”. Яе заснавальнік і рэдактар Валер Дранчук так сказаў пра мастака: “Беларус-інтэлігент, адукаваны педагог і асветнік, мастак-самавучка Х. Вініцкі пакінуў годныя ўзоры самадзейнага мастацтва, перш-наперш жывапісу… Дзякуючы краязнаўчаму пошуку педагога і краязнаўцы, культуролага Наталлі Плаксы, мы сёння маем каля 30 выяўленых твораў самабытнага майстра”.